<classify> SHEHE Mkuu wa Mkoa wa Lindi ambaye pia ni Kadhi wa Mkoa, Mohamed Mushangani amewataka wananchi wa mkoani Lindi kujiandaa na uchaguzi na kuushiriki kwa uadilifu ili kuendeleza amani iliyopo.Aidha, amesema bila kuwepo na amani taifa haliwezi kufanya wajibu wake wa maendeleo na kumwabudu Mwenyezi Mungu.Ametoa kauli hiyo wakati wa sherehe za Sikukuu ya Idd kwenye baraza lililofanyika kimkoa katika tarafa ya Nangaru.Amesema ili kuendelea kumwabudu Mwenyezi Mungu ni vyema nchi ikaendelea kuwa na amani na hiyo inawezekana kwa wananchi kuendesha uchaguzi wa viongozi kwa uadilifu na weledi mkubwa.Alisema wakati Waislamu wanakumbuka namna Mungu alivyotoa mtihani kwa babu wa mitume, Nabii Ibrahim wa kumtoa mwanawe wa pekee na baadaye kumtuma Jibril kupeleka mwanakondoo ambaye alichinjwa, aliwataka wananchi kuacha maasi na kujifunza kuwa na kiasi katika maisha na kumwabudu Mungu.Aliwataka wananchi pia kuiombea Serikali iliyopo madarakani ili ifanye kazi yake kwa haki na kusaidia taifa kuendelea kuwa na amani na hivyo kutoa nafasi kwa wananchi kuendelea kumwabudu muumba.Katika mawaidha yake aliwataka waislamu kuhakikisha kwamba wanashiriki katika Uchaguzi wa Serikali za Mitaa na kuchagua viongozi ambao watawahudumia wananchi na kusukuma mbele maendeleo na kutoa nafasi ya ushiriki wa ibada kwa Mungu.Wengine katika baraza hilo waliozungumza ni Shehe Ali Mbwela ambaye alisisitiza haja ya wanadamu kuepuka mambo makuu matatu yanayowapeleka katika maasi.Aliyataa mambo hayo kuwa ni ulevi, uzinzi na ulafi. Aliema vyote hivyo vinaangamiza afya na kumpelekea mtu aliyekuwa mzima kuwa mgonjwa.Aliwataka pia Waislamu kuwa na mshikamano kwani kila wanapounganika kufanya mambo kwa pamoja Mungu naye hutoa baraka zake.Katika mhadhara huo wa Baraza la Idd, viongozi kadhaa waliosimama kuzungumza waliwataka waumini kuzingatia ibada zao kwa Mungu na kuhakikisha kwamba wanashiriki katika uchaguzi ili kuendelea kuwa na nchi yenye amani, inayowezesha watu kumuabudu Mungu.  <topic>: KITAIFA 